ระเบียบคณะกรรมการข้าราชการฝ่ายศาลปกครอง

ว่าด้วยเงินค่าครองชีพลูกจ้างของสํานักงานศาลปกครอง

พ.ศ. ๒๕๕๔

                   

 

โดยที่สํานักงานศาลปกครองเป็นส่วนราชการที่เป็นหน่วยธุรการของศาลปกครอง และมีอํานาจหน้าที่ในงานธุรการของศาลปกครอง ดําเนินการเกี่ยวกับคดีและงานอื่นตามที่กฎหมายบัญญัติไว้ และลูกจ้างของสํานักงานศาลปกครองเป็นบุคลากรที่ปฏิบัติงานเกี่ยวเนื่องกับงานคดี หรือปฏิบัติงานสนับสนุนบุคลากรของศาลปกครองในส่วนที่เกี่ยวกับงานคดี จึงสมควรกําหนดให้มีเงินช่วยค่าครองชีพเพื่อเสริมสร้างแรงจูงใจในการปฏิบัติงานให้เหมาะสมและสอดคล้องกับหน้าที่ความรับผิดชอบและสอดคล้องกับสถานการณ์  
ของค่าครองชีพในปัจจุบัน รวมทั้งเพื่อเป็นการส่งเสริมและสนับสนุนให้ลูกจ้างของสํานักงานศาลปกครองปฏิบัติหน้าที่ได้อย่างมีประสิทธิภาพและเกิดประสิทธิผลต่อองค์กร

อาศัยอํานาจตามความในมาตรา ๘๔ วรรคหนึ่ง แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้


ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยเงินค่าครองชีพลูกจ้างของสํานักงานศาลปกครอง พ.ศ. ๒๕๕๔”


ข้อ ๒  ระเบียบนี้ให้ใช้บังคับตั้งแต่วันที่ ๑ ตุลาคม ๒๕๕๔ เป็นต้นไป


ข้อ ๓ ในระเบียบนี้

“ลูกจ้างของสํานักงานศาลปกครอง” หมายความว่า ลูกจ้างชั่วคราว ลูกจ้างประจํา พนักงานศาลปกครอง หรือบุคลากรตําแหน่งอื่นใดที่สํานักงานศาลปกครองจ้างไว้ปฏิบัติงานให้แก่สํานักงานศาลปกครอง


ข้อ ๔ ให้ลูกจ้างของสํานักงานศาลปกครองที่ปฏิบัติงานในสํานักงานศาลปกครองมีสิทธิได้รับเงินค่าครองชีพเป็นรายเดือนจากเงินงบประมาณรายจ่ายของสํานักงานศาลปกครองตามบัญชีท้ายระเบียบนี้ เว้นแต่กรณีดังต่อไปนี้

(๑) อยู่ระหว่างการทดลองปฏิบัติหน้าที่ราชการหรือปฏิบัติงาน

(๒) ขาดราชการหรือขาดงาน หรือละทิ้งหน้าที่ราชการหรือละทิ้งการปฏิบัติงาน โดยไม่มีเหตุผลอันสมควร ไม่มีสิทธิได้รับเงินค่าครองชีพสําหรับวันที่ขาดราชการหรือขาดงาน หรือละทิ้งหน้าที่ราชการหรือละทิ้งการปฏิบัติงาน โดยไม่มีเหตุผลอันสมควรในวันดังกล่าว

(๓) ถูกสั่งพักราชการหรือพักงาน ถูกสั่งให้ออกจากราชการหรือออกจากงานไว้ก่อน หรืออยู่ในระหว่างการอุทธรณ์คําสั่งลงโทษทางวินัยอย่างร้ายแรง ไม่มีสิทธิได้รับเงินค่าครองชีพในระหว่างถูกสั่งพักราชการหรือพักงาน ถูกสั่งให้ออกจากราชการหรือออกจากงานไว้ก่อน หรือในระหว่างการอุทธรณ์คําสั่งลงโทษทางวินัยอย่างร้ายแรง

(๔) ถูกสั่งลงโทษภาคทัณฑ์ ให้งดจ่ายเงินค่าครองชีพเป็นเวลาหนึ่งเดือนนับแต่วันที่มีคําสั่งลงโทษกรณีถูกสั่งลงโทษตัดเงินเดือนหรือลดเงินเดือน ให้งดจ่ายเงินค่าครองชีพเป็นเวลาสามเดือนนับแต่วันที่มีคําสั่งลงโทษ


ข้อ ๕ ในกรณีที่ลูกจ้างของสํานักงานศาลปกครองหยุดหรือขาดราชการ หรือหยุดหรือขาดงานโดยไม่มีสิทธิได้รับค่าจ้างในวันใด จะไม่มีสิทธิได้รับเงินค่าครองชีพในวันนั้นด้วย


ข้อ ๖ ในกรณีที่ลูกจ้างของสํานักงานศาลปกครองผู้ใดได้รับเงินค่าครองชีพไปโดยไม่มีสิทธิที่จะได้รับตามระเบียบนี้ ให้ลูกจ้างของสํานักงานศาลปกครองผู้นั้นคืนเงินค่าครองชีพภายในสามสิบวันนับแต่วันที่ได้รับแจ้งถึงการไม่มีสิทธินั้น


ข้อ ๗ เงินค่าครองชีพตามระเบียบนี้ ให้เริ่มจ่ายตั้งแต่วันที่ ๑ ตุลาคม ๒๕๕๔ เป็นต้นไป


ข้อ ๘ ให้คณะกรรมการข้าราชการฝ่ายศาลปกครองมีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้


ข้อ ๙ ให้เลขาธิการสํานักงานศาลปกครองเป็นผู้รักษาการตามระเบียบนี้ และให้มีอํานาจออกประกาศ คําสั่ง หลักเกณฑ์และวิธีการ เพื่อประโยชน์ในการปฏิบัติตามระเบียบนี้

 

 


ผู้มีอํานาจลงนาม ประกาศ ณ วันที่ ๓ ตุลาคม พ.ศ. ๒๕๕๔

                           หัสวุฒิ  วิฑิตวิริยกุล

                         ประธานศาลปกครองสูงสุด

                   ประธานกรรมการข้าราชการฝ่ายศาลปกครอง